Ioan Nicolae Dobrinescu, în vârstă de 15 ani, elev în clasa a IX-a la Colegiul Național „I.L.Caragiale“ din București, a câștigat concursul de creație a logo-ului oficial al Președinției României la Consiliul Uniunii Europene.

Ionică, așa cum îi spun apropiații, este pasionat de desen încă de la vârsta de cinci ani. Spiritul de competiție l-a determinat să accepte, în chiar ultima zi rezervată înscrierilor, provocarea lansată de fratele său mai mare, Andrei, care începuse deja să-și pună în practică ideile alături de doi colegi pe care-i cooptase în echipă. Tânărul s-a închis timp de câteva ore în camera sa, de unde a ieșit abia după ce creionase deja logo-ul care s-a clasat pe primul loc atât în preferințele juriului, cât și ale publicului (3.000 din totalul de 10.000 de voturi atrase de cele 19 propuneri finaliste). „Sunt fericit că mi s-a oferit oportunitatea de a avea o mică contribuţie la imaginea României într-un moment atât de important pentru ţară“, a mărturisit câștigătorul, care simte totodată că premiul obținut, încrederea căpătată în propriile forțe, precum și prezența conceptului pe care l-a imaginat pe toate materialele Președinției României la Consiliul Uniunii Europene, îl pot aduce mai aproape de atingerea ţelului personal, acela de a deveni un faimos designer auto.